ก.ล.ต.สั่งบลจ.วัดความเสี่ยงผู้ลงทุนก่อนซื้อกองทุน
ก.ล.ต. กำหนดมาตรการให้ บลจ. และผู้ขายหน่วยลงทุนวัดความเสี่ยงที่ผู้ลงทุนรับได้ก่อนแนะนำสินค้า
7 ก.ค. 2553

ก.ล.ต. กำหนดมาตรการให้ บลจ. และผู้ขายหน่วยลงทุนวัดความเสี่ยงที่ผู้ลงทุนรับได้ก่อนแนะนำสินค้า
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต. เห็นร่วมกับสมาคมบริษัทจัดการลงทุน ให้บริษัทหลักทรัพย์จัดการกองทุน (บลจ.) ธนาคารพาณิชย์ และบริษัทหลักทรัพย์ ที่ทำหน้าที่ผู้ขายหน่วยลงทุน จัดให้ลูกค้าที่สนใจลงทุนในหน่วยลงทุนของกองทุนรวมตอบแบบสอบถาม เพื่อประเมินหาระดับความเสี่ยงที่ลูกค้าสามารถยอมรับได้ เพื่อที่จะเลือกแนะนำกองทุนรวมที่เหมาะสมให้แก่ลูกค้าแต่ละราย  โดย บลจ. และผู้ขายหน่วยลงทุนจะต้องให้ลูกค้าทุกรายทำแบบสอบถามในการซื้อหน่วยลงทุนของกองทุนนั้นครั้งแรก ยกเว้นลูกค้าที่ซื้อกองทุนรวมตลาดเงินที่ลงทุนเฉพาะในประเทศ ซึ่งจัดเป็นกองทุนรวมมีความเสี่ยงต่ำที่สุด
ทั้งนี้ บลจ. จะต้องปรับปรุงข้อมูลให้เป็นปัจจุบันอย่างน้อยปีละหนึ่งครั้ง โดยจะเริ่มดำเนินการตั้งแต่กลางปี 2554 เป็นต้นไป
นายธีระชัย  ภูวนาถนรานุบาล เลขาธิการ ก.ล.ต. กล่าวว่า แบบสอบถามนี้เป็นประโยชน์ทั้งแก่ผู้ขายหน่วยลงทุนและผู้ลงทุน โดยในส่วนของผู้ขายหน่วยลงทุนจะได้ทำความรู้จักลูกค้าว่ามีความต้องการในการลงทุนอย่างไร ลูกค้าแต่ละรายรับความเสี่ยงได้มากน้อยแค่ไหน เพื่อที่จะได้แนะนำการลงทุนได้อย่างเหมาะสม ในขณะเดียวกัน ผู้ลงทุนก็จะได้เข้าใจตนเองมากขึ้นว่าสามารถรับความเสี่ยงได้มากน้อยเพียงใด และกองทุนรวมประเภทใดที่เหมาะกับผู้ลงทุนแต่ละคน ซึ่งผู้ลงทุนอาจต้องสละเวลาเล็กน้อยเพื่อตอบแบบสอบถาม ทั้งนี้ หากผู้ขายหน่วยลงทุนใช้แบบสอบถามแบบเดียวกัน ผู้ลงทุนก็สามารถทำเพียงครั้งเดียวที่ บลจ. หรือผู้ขายหน่วยลงทุนแห่งแรกที่ผู้ลงทุนไปติดต่อเท่านั้น หลังจากนั้นก็สามารถนำผลการวิเคราะห์ไปใช้ที่ บลจ. หรือผู้ขายอื่นได้เลย 
 นายธีระชัย ยังได้กล่าวเพิ่มเติมว่า ปัจจุบันผู้ลงทุนพยายามแสวงหาทางเลือกในการลงทุน ดังนั้น บลจ. และผู้ขายหน่วยลงทุนจึงน่าจะพัฒนาต่อยอดธุรกิจจากการทำแบบสอบถามดังกล่าวได้ โดยการให้บริการช่วยวางแผนทางการเงินและการลงทุนเพื่อนำไปสู่ความมั่งคั่ง (wealth management) แนะนำสินค้าการลงทุนได้อย่างครบวงจร และเสนอแผนการจัดสรรเงินลงทุนให้เหมาะกับวัตถุประสงค์การใช้เงินแต่ละก้อนให้แก่ผู้ลงทุน
อย่างไรก็ดี ผลประเมินจากแบบสอบถามไม่ได้ไปจำกัดความต้องการในการลงทุนของผู้ลงทุนหากต้องการลงทุนในกองทุนรวมที่มีระดับความเสี่ยงสูงกว่าระดับที่ผู้ลงทุนรับได้  แต่ผู้ขายหน่วยลงทุนต้องให้คำแนะนำเพิ่มเติมให้ชัดเจน และหากผู้ลงทุนยืนยันที่จะลงทุน ผู้ขายหน่วยลงทุนจะต้องเก็บหลักฐานที่แสดงได้ว่าผู้ลงทุนรับทราบเรื่องนี้แล้ว   ทั้งนี้ บลจ. จะต้องมีระบบงานที่จะทำให้มั่นใจได้ว่าข้อมูลของลูกค้าจะได้รับการเก็บรักษาเป็นความลับ